Beeld sê: Showmax se suurgesig-selfie skep slaggate | Netwerk24
Haaie weet grootste toets lê op Loftus voor
Nou vir die grote!.
Beeld sê: Showmax se suurgesig-selfie skep slaggate
29 Junie 2020 00:00
Showmax se onoorspronklike suurgesig-selfie, oor sy sensuuraksie teen flieks van een van die nasie se voorste grapjasse, Leon Schuster, skep meer slaggate as oplossings vir die samelewing wat ons probeer skep.
Showmax, waar die bestuur skynbaar wegkruip agter handelsmerkverklarings en 'n "kommunikasiehoof", swyg ook oor presies wie aan die hand van watter kriteria die sensuuraksie gaan uitvoer. (Die vraag doem op of diegene wat na die flieks moet kyk, toegelaat gaan word om te lag terwyl hulle dit doen.)
Die "stroom-op-aanvraag-diens" aap sy groot mededinger, Netflix, na wat reeds met sulke aksies begin het. Daar is ook berigte dat die SAUK dit oorweeg en dan sal MultiChoice, M-Net en kykNET sekerlik ook onder druk wees om dieselfde te doen.
Haatspraak, rassisme en enige neerhalende optrede of uitsprake kan beslis nie meer in ons samelewing geduld word nie. Nie in enige konteks nie.
Anders is daar geen vooruitsig op vreedsame naasbestaan in 'n al hoe meer diverse wêreld nie.
Schuster-flieks het met die Amerikaanse praktyk van "swartgesigsmeerdery" egter niks te make nie.
Hy het 'n nasie in moeilike oorgangstye saam met mekaar vir mekaar laat lag. Dit juis op 'n manier wat die belaglikheid van diskriminasies soms ontbloot het.
Daarom kry hy ook steun onder sommige swart Suid-Afrikaners wat sy flieks deur die jare geniet het. In 'n samelewing waar diversiteit ook in verskillend menings neerslag vind, sal daar egter ook diegene wees wat daarmee verskil.
En daaroor moet ons dink en praat en mekaar wedersyds probeer verstaan. Maar om die baba met die badwater uit te gooi elke keer as iemand 'n nuwe hoek vir terugskouende diskriminasie uitdink, gaan 'n sinkende, grys leegte meebring.
Daardie leegte gaan ook die vryheid van kuns, om te verken in die konteks van 'n bepaalde tyd, vernietig. Showmax, Netflix en andere het begin om hul name as voetnote by so 'n era van onderdrukking van uitdrukking te plaas.
'n Nuwe era wat eerder ingeboude neerhalende konstruksies uit die samelewing weer, gaan nie met 'n nuwe Carthyisme reggekry word nie. Veral nie as die reels van selfaangestelde gedagte-polisie voortdurend verander nie.